Canto chei su puzzone

Cantas rimas hapo postu
dae cando so in vida?
Non cumprit dies sa chida
chi deo mutu non pese,
non cumprit in s’annu mese
chi non fetta una canzone:
est sa mia passione
de versos sempre sidida.

Cantas rimas hapo postu
dae cando so in vida?

Canto chei su puzzone
subra sa nae ’e su ruo;
est cussu su viver suo
s’iscopu de viver cussu;
non pensat issu in su lussu
de sos riccos zittadinos,
non pensat in sos festinos,
non tenet binza né luo.

Canto chei su puzzone
subra sa nae ’e su ruo.

Su matessi deo so,
deo poveru cantore
chi non canto pro s’onore
de sa fama che a tantos;
canto ca sunu sos cantos
su primu meu alimentu
s’ardore chi m’hat mantentu
dae pizzinnu minore.

Su matessi deo so,
deo poveru cantore.

E besso in custas montagnas
e subra sas pedras grido
e a sos montes cunfido
sa oghe ’e s’anima mia,
sa manna malinconia
de s’omine in solidade
chi bidet s’umanidade
comente deo la ido.

E besso in custas montagnas
e subra sas pedras grido.

Pro m’ider in cussas oras
mi lean pro imbreagu
cando in dogni serragu
mi firmo a interrogare
sas pedras che un’altare
e sos alvures che santos.
Si perden sos mios cantos
che muscas in d’un’umbragu.

Pro m’ider in cussas oras
mi lean pro imbreagu.

E d’affogare cuntentu
in cussu logu presumo
cando su mundu non sumo
e bivo vida de isu.
Po tantos est unu risu
cuss’ora, pro me est incantu
cando in brazzos de su cantu
s’anima tottu consumo.

E d’affogare cuntentu
in cussu logu presumo.